Gedagte vir die dag: Geen groter liefde nie!Foto: pixabay.com Ons het nie finale seggenskap oor onsself nie – of ons lewe of sterwe. (Romeine 14:7) George L. Fox en drie ander kapelane was aan boord van die Amerikaanse oorlogskip SS Dorchester gedurende die tweede wêreldoorlog. Op 2 Februarie 1943 het ’n torpedo van ’n Duitse duikboot hulle skip getref. Dit het begin sink. Een matroos het vir Fox kom sê daar is nie genoeg reddingsbaadjies aan boord nie. Hy het self ook nie een gehad nie. Fox het dadelik sy reddingsbaadjie uitgetrek en vir die matroos gegee. Die ander kapelane het Fox se voorbeeld nagevolg. Sonder reddingsbaadjies was die kans op oorlewing ’n ronde nul. Een oorlewende genaamd Grady Clark het later vertel hoe die kapelane hardop gebid het vir die honderde soldate wat nog op die skip was terwyl dit sink, asook vir dié in die see. Fox en sy kollegas se optrede herinner my aan Jesus se woorde in Johannes 15:13 dat daar geen groter liefde is as wanneer mense hul lewe vir ander aflê nie. Om Jesus te volg, gaan nie oor selfbehoud nie. Dit gaan oor ’n lewe van geloof en diens aan Hom en ander. Dit gaan oor groot opofferings, soos Jesus wat sy lewe vir ons opgeoffer het. Genadiglik vra Jesus heel eerste vir ons om vir Hom te leef, nie om te sterf nie! Maar wanneer die dood wel by ons kom aanklop, bely ons saam met Paulus in Romeine 14:7-9 dat ons nooit vir onsself leef of doodgaan nie. Ons leef en sterf vir Hom! Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM